ये लोहारी नागपाला बांध के लिए बनी थीं, 1250 परिवारों पर खतरा
Uttarakhand Joshimath News; Land subsidence in Uttarakhand's  उत्तराखंड में अधूरी-सुरंगों से 4 गांवों में जमीन धंस रही:ये लोहारी नागपाला बांध के लिए बनी थीं, 1250 परिवारों पर खतरा
उत्तराखंड के उत्तरकाशी में मौजूद लोहारी नागपाला बांध बड़े हादसे का कारण बन सकता है। पर्यावरण को बचाने के लिए बांध के निर्माण को बीच में ही बंद किया गया था। इससे निकलीं 3 आधी-अधूरी निर्मित टनल 4 गांवों के नीचे गुजरी हैं। अब गांवों में जमीन धंस रही है। इससे इनके करीब 1250 परिवार दहशत में हैं।
दरअसल, 19 साल पहले उत्तरकाशी से करीब 50 किमी दूर चीन सीमा की ओर भागीरथी नदी पर 600 मेगावाट की लोहारी नागपाल जल विद्युत परियोजना आगे बढ़ने के साथ विवादों में घिर गई। पर्यावरणविद जी डी अग्रवाल ने पर्यावरण को नुकसान का हवाला देते हुए बांध का विरोध किया। तब मनमोहन सिंह सरकार ने उत्तरकाशी से आगे गंगोत्री तक के इलाके को ईको संसेटिव जोन घोषित कर दिया।
NTPC को बांध का काम 2010 में बंद करना पड़ा, जो 65% पूरा हो चुका था। कुछ टनल भी आधी बन चुकी थीं, जो तिहार, कुंजन, भंगेली, सुनागर गांव के नीचे से गुजरी हैं। तिहार में 500, कुंजन में 345 और दो अन्य गांवों में 400 परिवार हैं। कुंजन गांव के सुंदर सिंह राणा बताते हैं कि इन सुरंगों से गांव में जमीन धंस रही है, जिससे पूरे इलाके में दहशत है। बांध अधूरा बनने से पूरा इलाका खतरनाक हो चुका है।
वैज्ञानिक बोले- सुरंगें खतरनाक हैं, बंद करना जरूरी
राज्य के भूवैज्ञानिक डॉ. एसपी सती का कहना है कि बांध काम रुकने पर उसकी सुरंगों काे वैज्ञानिक ढंग से बंद किया जाना चाहिए था। अधबनी सुरंगों से पूरे ईको संसेटिव जोन को ही खतरा हो गया है। अगर वक्त वक्त पर इन सुरंगों की मरम्मत नहीं की गई, तो ये पूरा इलाका बड़े भूधंसाव की चपेट में आ जाएगा।
राज्य ने केंद्र की मंजूरी मांगी- इस प्रोजेक्ट को पूरा कराएं
केंद्र के साथ एनटीपीसी से राज्य सरकार ने बाकी काम पूरा करने की मांग की है। इस पर एनटीपीसी ने मना कर दिया है। उसका तर्क है कि परियोजना के बंद होने से उसे 1000 करोड़ रुपए का नुकसान हुआ है। इसका भुगततान किया जाए। वहीं, उत्तराखंड सरकार का कहना है कि अगर यह राशि देती है और उसके बाद भी परियोजना शुरू करने की स्वीकृति न मिले तो भारी नुकसान हो जाएगा।
प्रशासन से शिकायत के बाद भी सर्वे नहीं कराया जा रहा
बांध क्षेत्र के गांव 2 आपदाएं झेल चुके हैं। 1991 में यहां पर रिक्टर सात का भूकंप आया था। तब कई लोग मारे गए थे। उसके बाद 2013 में यहां पर पहले बाढ़ और फिर भूधंसाव हो चुका है। स्थानीय निवासी भगवत सिंह रावत कहते हैं कि कई बार जिला प्रशासन से सर्वेक्षण करने का आग्रह किया गया, लेकिन किसी ने संज्ञान नहीं लिया। अनिल रावत बताते हैं कि समस्या पर ध्यान नहीं दिया तो आपदा आ जाएगी।